Gauti í sínu fyrsta maraþoni í Munchen síðasta haust . Gauti Kjartan Gíslason er 35 ára , er verkfræðingur sem byrjaði að taka hlaupin föstum tökum árið 2012 þegar hann gekk í Skokkhóp Álftnesinga . Gauti hafði reyndar fiktað örlítið við hlaup frá 2004 en hvorki med skipulögðum eða markvissum hætti . Gauti er einn af þeim sem hefur náð miklum framförum á skömmum tíma , hljóp m.a. maraþonið í Munchen síðasta haust á 3:21 . Gauti er fulltrúi Álftnesinga á hlaup.is þessa vikuna . Hvenær gekkstu í hlaupahópinn , varstu búinn að hlaupa lengi áður ? Ég gekk í Skokkhóp Álftaness í ágúst 2012 eða um leið og ég flutti út á Álftanes . Var áður í Laugaskokki og hafði byrjað þar í apríl sama ár . Ég byrjaði að hlaupa 2004 en þá tók ég þátt í mínu fyrsta 10 km hlaupi en hljóp þó alltaf einn . Af hverju að hlaupa í hlaupahóp ? Það gefur mér mjög mikið . Samveran virkar mjög hvetjandi og það að vita að hópurinn hittist á ákveðnum tíma verður til þess að ég mæti sama hvað . Þó ég sé þreyttur eða veðrið sé leiðinlegt þá mæti ég . Svo er bara svo skemmtilegt að hlaupa í góðum hóp . Hver er munurinn á því að hlaupa einn eða í hlaupahóp ? Í hlaupahópi hefur maður félagsskapinn . Skokkhópur Álftaness er eflaust einn minnsti hlaupahópur á höfuðborgasvæðinu en samt sem áður má finna þar hlaupara á flestum getustigum . Það er mjög gefandi og hvetjandi að hlaupa með einhverjum sem er á svipuðu getustigi og þú . Ég hleyp einnig mikið einn , því oft kemst ég ekki á æfingar eða vegna þess að ég vil æfa meira . Hvernig hlaupari ertu , hvað hleypur þú oft og lengi í einu ? Ætli ég sé ekki hóflega kappsamur en mjög þrjóskur og ósérhlífinn hlaupari . Ég hleyp vanalega 3 - 4 sinnum í viku auk þess sem ég spila bandý einu sinni í viku . Æfingarnar eru yfirleitt 1 - 2 klst . Á fólk sem er að hlaupa eða langar að byrja að ganga í hlaupahóp ? Fyrir þá sem hafa einhvern áhuga á hlaupum myndi ég sterklega mæla með því að ganga í hlaupahóp . Það er svo miklu skemmtilegra og svo kemur árangurinn hraðar í ljós . Í hlaupahóp er einnig auðveldara að taka æfingar sem getur reynst erfitt einn , t.d. sprettæfingar og tempó æfingar . Hvað gera hlaup fyrir þig persónulega ? Mér líður betur eftir að ég hef hlaupið ( endorfínsparkið ) og ég held mér í formi . Af hverju hlaup frekar en ræktin eða önnur hreyfing ? Áður en ég fór að hlaupa í hlaupahópi þá hafði ég stundað líkamrækt í mörg ár . Ég var alltaf með kort í einhverri líkamsræktarstöðinni . Ég mætti oftast sæmilega , eða svona tvisvar í viku . Samt var það meira af skyldurækni en gríðarlegri löngun til þess að hreyfa mig . Í hlaupunum er allt annað upp á teningnum , vellíðunartilfinningin sem fer um mig eftir góðar æfingar er slík að hún virkar sem hvati til að mæta á næstu æfingu . Viltu deila með lesendum því sem hefur staðið upp úr persónulega í hlaupunum síðan þú byrjaðir að hlaupa af krafti ? Ég er ánægðastur með tímann sem ég náði í mínu fyrsta heila maraþoni í München í fyrra eða 3:21 . Einnig er ég nokkuð montin yfir að hafa verið valinn hlaupari ársins í hlaupahópi Sigga P í fyrra . Hver eru markmiðin til skemmri og lengri tíma ? Markmið ársins eru að bæta mig í sem flestum vegalengdum og taka þátt í sem flestum utanvegarhlaupum . Annars er ég almennt mjög feiminn við að opinbera markmið mín : ) . Annað sem þú vilt koma á framfæri ? Hlaup eru fyrir alla , sama í hvernig formi þú ert eða hvernig þú ert í laginu : ) . Markmið hlaupara geta verið misjöfn , allt frá því að koma sér í gott form og missa nokkur kíló , í að stefna á góðan tíma í 10 km hlaupi eða álíka .